**GUVERNUL ROMÂNIEI**



**HOTĂRÂRE**

**privind aprobarea Programului Naţional** Competenţe digitale pentru angajaţii din sectorul întreprinderilor mici și mijlocii**, finanțat în cadrul Programului Operaţional Capital Uman 2014 – 2020,**

**Axa Prioritară – 3: Locuri de muncă pentru toți**

În temeiul [art. 108](lnk:CON%20PRL%201000000%202003%20108) din Constituţia României, republicată, şi al art.3 alin. (1) din Ordonanța de urgență a Guvernului nr 94/2020 pentru finanţarea din fonduri europene a unor Programe Naţionale,

**Guvernul României adoptă prezenta hotărâre****.**

**ART. 1**

Se aprobă Programul Naţional Competenţe digitale pentru angajaţii din sectorul întreprinderilor mici și mijlocii, finanţat în cadrul Programului Operaţional Capital Uman 2014 – 2020, Axa Prioritară – 3: Locuri de muncă pentru toți, Obiectivul tematic 8: Promovarea unei ocupări sustenabile și de calitate a forței de muncă și sprijinirea mobilității forței de muncă, Prioritatea de investiții 10.iii: Îmbunătățirea accesului egal la învățarea pe tot parcursul vieții pentru toate grupurile de vârstă într-un cadru formal, non-formal sau informal, actualizarea cunoștințelor, a aptitudinilor și a competențelor forței de muncă și promovarea unor căi de învățare flexibile, inclusiv prin orientare profesională și prin validarea competențelor dobândite, Obiectivul specific 3.12: Îmbunătățirea nivelului de cunoștințe/ competențe/ aptitudini aferente sectoarelor economice/ domeniilor identificate conform SNC și SNCDI ale angajaților.

**ART. 2**

Valoarea Programului Naţional Competenţe digitale pentru angajaţii din sectorul întreprinderilor mici și mijlociialocată în cadrul Programului Operațional Capital Uman 2014 - 2020 este de 20.000.000 euro, din care contribuția Uniunii Europene (UE) este de 17.000.000 euro, corespunzând unei contribuții UE de 85%, iar contribuția națională este de 3.000.000 euro, corespunzând unei contribuții naționale de 15%.

**ART. 3**

Durata de implementare a Programului Naţional Competenţe digitale pentru angajaţii din sectorul întreprinderilor mici și mijlociieste până la data de 31 decembrie 2023.

**ART.4**

(1) Obiectivul Programului Naţional Competenţe digitale pentru angajaţii din sectorul întreprinderilor mici și mijlociieste îmbunătățirea nivelului de cunoștințe/ competențe/ aptitudini ale angajaților, aferente sectoarelor economice/ domeniilor identificate conform Strategiei naționale pentru competitivitate 2015-2020 (SNC), aprobată prin Hotărârea Guvernului nr. 775/2015, cu modificările ulterioare și Strategiei naționale de cercetare, dezvoltare si inovare 2014 – 2020 (SNCDI), aprobată prin Hotărârea Guvernului nr. 929/2014, cu modificările şi completările ulterioare, cu accent pe sectoarele economice cu potențial competitiv identificate conform SNC și domeniile de specializare inteligentă identificate conform SNCDI.

(2) Programul Naţional Competenţe digitale pentru angajaţii din sectorul întreprinderilor mici și mijlocii contribuie la atingerea următorilor indicatori de rezultat:

a)persoane care dobândesc o calificare/ care și-au validat competențele în sectoarele economice/domeniile cu specializare inteligentă aferente SNC/SNCDI la încetarea calității de participant

b) Întreprinderi care introduc programe de învățare la locul de muncă la 6 luni după finalizarea sprijinului, din care: IMM-uri , în cadrul proiectelor selectate la finanțare conform regulilor de eligibilitate specifice

**ART. 5**

(1) Activităţile eligibile în cadrul Programului Național Competenţe digitale pentru angajaţii din sectorul întreprinderilor mici și mijlocii sunt:

a) Furnizarea de programe de formare profesionala în domeniul alfabetizării digitale și tehnologiei informaţiei şi comunicaţiilor: cursuri de calificare de nivel 2-4 conform Cadrului Național al Calificărilor, aprobat prin Hotărârea Guvernului nr. 918/2013, cu modificările și completările ulterioare , cursuri de scurtă durată, de specializare și perfecționare, cursuri care vizează un singur element de competență sau cursuri finalizate cu certificate recunoscute la nivel de angajator sau/si cu recunoaștere națională/ internațională. Se finanțează cursuri care sprijină atât dobândirea competențelor primare, cât și dobândirea de competențe avansate în domeniul tehnologiei informaţiei şi comunicaţiilor.

b) Evaluarea și certificarea competențelor profesionale în domeniul alfabetizării digitale și tehnologiei informaţiei şi comunicaţiilor. Această activitate are în vedere atât evaluarea și certificarea competențelor profesionale obținute pe alte căi decât cele formale, respectiv non-formale și/sau informale, în conformitate cu prevederile Ordonanței Guvernului nr. 129/2000 privind formarea profesională a adulților, republicată, cu modificările și completările ulterioare, cât și evaluarea și certificarea competențelor profesionale în domeniul IT, în vederea obținerii de certificate recunoscute la nivel de întreprinderi.

c) Sprijin acordat întreprinderilor pentru organizarea de programe de învățare la locul de muncă, în domeniul alfabetizării digitale și tehnologiei informaţiei şi comunicaţiilor .

d) Organizarea și derularea de campanii de conștientizare a angajatorilor care își desfășoară activitatea în sectoarele economice cu potențial competitiv identificate conform SNC și în domeniile de specializare inteligentă conform SNCDI sau a angajatorilor care intenționează să-și adapteze activitatea la aceste sectoare economice/domenii de specializare inteligentă menționate anterior, privind importanța și necesitatea participării angajaților la programe de formare continuă.

(2) Beneficiarii eligibili în cadrul Programului Național Competenţe digitale pentru angajaţii din sectorul întreprinderilor mici și mijlocii sunt angajați cu contract individual de muncă, cu normă întreagă sau cu timp parțial, ce provin din întreprinderi care-și desfășoară activitatea principală sau secundară într-unul din sectoarele economice cu potențial competitiv identificate conform SNC și în domeniile de specializare inteligentă, conform SNCDI sau din întreprinderi care intenționează să-și adapteze activitatea principală sau secundară la cel puțin unul dintre aceste sectoare economice sau unul dintre domeniile de specializare inteligentă.

(3) Solicitantii eligibili în cadrul Programului Naţional Competenţe digitale pentru angajaţii din sectorul întreprinderilor mici și mijlocii sunt:

a) organizații patronale, federații patronale, confederații patronale sau uniuni patronale teritoriale - persoane juridice de drept privat fără scop patrimonial, constituite în conformitate cu Legea dialogului social nr. 62/2011, republicată, cu modificările și completările ulterioare, în calitate de beneficiari unici sau în parteneriat cu alte entități relevante, precum organizații sindicale și/sau furnizori de formare profesională.

b) asociații de întreprinderi - persoane juridice constituite în conformitate cu dispozițiile Ordonanței Guvernului nr. 26/2000 cu privire la asociații si fundații, aprobată cu modificări și completări prin Legea nr. 246/2005, cu modificările și completările ulterioare, în calitate de beneficiari unici sau în parteneriat cu alte entități relevante, precum organizații sindicale și/sau furnizori de formare profesională.

c) camerele de comerț și industrie – persoane juridice de utilitate publică, fără scop patrimonial, organizate în temeiul dispozițiilor din Legea camerelor de comerț din România nr. 335/2007, cu modificările și completările ulterioare, în calitate de beneficiari unici sau în parteneriat cu alte entități relevante, precum organizații sindicale și/sau furnizori de formare profesională.

**ART. 6**

Cheltuielile aferente implementarii proiectelor finanțate în cadrul Programului Naţional Competenţe digitale pentru angajaţii din sectorul întreprinderilor mici și mijlociinu intră sub incidența ajutorului de stat / de minimis, astfel cum sunt acestea definite conform prevederilor Ordonanței de urgență a Guvernului nr. 77/2014 privind procedurile naţionale în domeniul ajutorului de stat, precum şi pentru modificarea şi completarea Legii concurenţei nr. 21/1996, aprobată cu modificări și completări prin Legea nr. 20/2015, cu modificările și completările ulterioare.

**PRIM-MINISTRU**

**LUDOVIC ORBAN**